Приложение №36

**ПЛАН**

**ЗА ЗАЩИТА**

**ПРИ ТРАНСПОРТНА/АВТО И/ИЛИ ЖП/ КАТАСТРОФА**

**НА ОБЩИНА РАЗГРАД**

Р А З Г Р А Д

2023 година

**1. Цел:**

1.1Намаляване на неблагоприятното въздействие на опасните фактори върху човешкия живот, социалната и икономическата структура на общности, инфраструктура, собственост и природната среда.

1.2 Осигуряване на ефективно и ефикасно управление на риска от транспортна /авто и жп/ катастрофа чрез партньорство и по-добра координация.

1.3 Създаване на способности за реагиране и възстановяване при транспортна катастрофа.

**2. Обхват:** Планът се прилага за територията на община Разград. Изпълнението на плана се извършва от съставните части на Единната спасителна система на територията на община Разград и Общинския щаб за изпълнение на общинския план за защита при бедствия и взаимодействие с Националния и областен щабове.

**3. Описание на ситуацията:**

**3.1 Автомобилен транспорт:**

На територията на община Разград републиканската пътна мрежа се управлява от Областно пътно управление гр. Разград, което е специализирано звено към Агенция „Пътна инфраструктура”, а управлението на общинските пътища се осъществява съответно от кмета на общината.

През общината не преминават магистрали. Относителния дял на първокласните пътища спрямо Републиканска пътна мрежа на територията на областта/общината/ е 11,2% – път I-2 „Русе–Разград–Шумен-Варна” . Делът на пътищата втори клас е 32,3% – път II-23 „Русе–Кубрат–Исперих–Дулово”, път II-49 „Търговище–Разград–Кубрат–Тутракан” път II-51 „Дралфа–Чудомир–Лозница”. Пътищата трети клас представляват 56.5% от пътната мрежа на областта.

От обследванията е ясно, че голяма част от пътните участъци – 36,68% са в лошо състояние. Причината е недостига на средства за поддържане и ремонти. Недостатъчното финансиране не позволява спазване на нормативно установените срокове за ремонт, което води до мултиплициране на ефекта на стареене и съществено увеличава разходите за текущ ремонт и поддържане на настилките.

Път І-2 „Русе–Разград–Шумен–Варна”, преминаващ през територията на Община Разград, е основно направление от републиканската пътна мрежа за областта. Чрез връзката си с магистрала „Хемус” той свързва част от Североизточен район, включително гр. Варна с Дунав мост и пристанището в гр. Русе. Пътят се характеризира с голяма интензивност на движението, особено през летния сезон, когато по същия преминава основния поток от румънски туристи към Черноморието. В участъка от гр. Разград до гр. Русе пътят поема и част от товарния поток между Република Турция и Румъния при гр. Русе, което прави направлението още по-натоварено. Преобладаващата част от пътя е в добро състояние.

По пътните трасета ежедневно преминават пътни превозни средства, превозващи пътници по различни дестинации в страната и чужбина, както и различни типове опасни товари (твърди, течни или газообразни) по вътрешни и международни съобщения. Извършват се и товаро-разтоварни дейности на такива товари.

При движението на транспортните средства или при товаро-разтоварни дейности могат да се получат тежки произшествия, които да доведат до загуба на човешки животи, различни видове наранявания на хората, застрашаване живота и здравето на населението в населените места, както и до тежки екологични последствия.

Допълнително утежняващ фактор по отношение на последиците е ако произшествието се случи в населено място, в близост до обекти с оживен пътникопоток и през активната част на денонощието.

**3.2 Железопътен транспорт:**

През Община Разград преминава железопътната линия Русе – Варна. Тя отстои на 5 км северно от Разград, в непосредствена близост до северната индустриална зона на града. Линията обслужва не само националните, но и международните потоци и е вторият съставен елемент на регионалния транспортен коридор Русе – Варна. Железопътната линия осъществява връзката между река Дунав и Черно море на българска територия. Линията е електрифицирана, но не е удвоена и обслужва областта посредством 3 гари (Просторно, Разград и Самуил) и 2 спирки. Железопътното отклонение от гара Самуил за Силистра обслужва общините Исперих и Самуил, така че три от седемте общински центъра се обслужват от железопътен транспорт.

Общата дължина на ж.п. линията в областта е 92 км, което представлява около 2,22% от цялата железопътна мрежа на страната. Двойни линии са 7 км, което е едва 0,72% от удвоените линии за цялата страна и електрифицирани 49 км – 1,73% от електрифицираните линии в страната.

Превозват се големи обеми от различни товари, които понякога са опасни вещества.

Броят на пътниците в пътническите влакови композиции също понякога е значителен.

При превоз или товаро-разтоварни дейности е възможно да се получат тежки аварии, които да застрашат или да отнемат човешки животи, да се получат значителни материални щети и екологична катастрофа.

При катастрофа с товарна композиция е възможно да се получат пробиви във вагон-цистерни и изтичане на опасни вещества, което в комбинация с допълнителни фактори да доведе до взрив.

При катастрофа с пътническа композиция са възможни значителни човешки жертви.

Допълнително утежняващ фактор по отношение на последиците е, ако произшествието се случи в населено място, в близост до обекти с оживен пътникопоток и през активната част на денонощието.

**4. Приети условия за планиране:**

4.1 Голям брой ранени и възможни смъртни случаи;

4.2 Труднодостъпен терен;

4.3 Изтичане на опасни вещества и опасност за населението;

4.4 Необходимост от въвеждане на значителен технически и човешки ресурс;

4.5 Възможни разрушения на инфраструктура, сграден фонд;

**5. Последователност на действията:**

**5.1 Оперативна готовност:**

С постановление №156/27.06.2019 г. на Министерския съвет е създаден *Национален координационен център за безопасно на движение по пътищата.*

Центърът осигурява оперативна координация и взаимодействие между компетентните държавни структури при прилагането на мерки за превенция, въвеждане на временна организация на движението при усложнени пътни и метеорологични условия, затруднения или блокиране на движението, реакция при пътнотранспортни произшествия и аварии на територията на страната, както и други дейности, касаещи безопасността на движението. Центърът функционира в непрекъснат режим на работа - 24 часа в денонощието, седем дни в седмицата.

Центърът осъществява дейността си чрез координация и взаимодействие между Главна дирекция „Национална полиция“, Главна дирекция „Пожарна безопасност и защита на населението“ и дирекция „Национална система 112“ на Министерството на вътрешните работи, Агенция „Пътна инфраструктура“ към министъра на регионалното развитие и благоустройството, Изпълнителна агенция „Автомобилна администрация“ към министъра на транспорта и съобщенията и Държавна агенция „Безопасност на движението по пътищата”.

Ранното предупреждение и оповестяването на органите на изпълнителната власт и на населението при бедствия се определят с Наредбата за условията и реда за функциониране на националната система за ранно предупреждение и оповестяване на органите на изпълнителната власт и населението при бедствия и за оповестяване при въздушна опасност, приета с ПМС № 48 от 1.03.2012 г. (Обн. ДВ, бр. 20 от 2012 г.).

Дежурният в ОЦ на РД ПБЗН, оперативният дежурен на ОД МВР, дежурните по областен и общински съвети за сигурност получават информация за транспортна катастрофа и я обменят по между си. Информацията може да се получава и от НОЦ-ГДПБЗН, ЕЕНСП-112, Министерството на транспорта и съобщенията, Ситуационен център на Агенция Пътна инфраструктура, Областно пътно управление, „Холдинг БДЖ“, НК „Железопътна инфраструктура“-ръководители по движението на влаковете, началници на гари и други, ИА „Железопътна администрация“, ИА „Автомобилна администрация“, свидетели, потърпевши и други.

ОЦ на РД ПБЗН уведомява компетентните съставни части на единната спасителна система и координират по-нататъшната дейност.

Компетентните съставни части на ЕСС, отговорни за изпълнение на дейностите при транспортни катастрофи са: - РД ПБЗН, ОД МВР, РЦСМП, Министерството на транспорта и съобщенията, „Холдинг БДЖ“, НК „Железопътна инфраструктура“ чрез териториалните си структури, Областно пътно управление Разград, Изпълнителна агенция Пътна инфраструктура, ИА „Автомобилна администрация“, РИОСВ Русе, РЗИ Разград, Болнични заведения и здравни заведения, кметове на засегнати общини и доброволни формирования към тях, „В и К“ дружествата и фирмите включени в плана за защита при бедствия, привеждат в готовност силите и средствата за реагиране.

ОЦ на РД ПБЗН оповестява областния и общинските щабове на засегнатите общини за изпълнение на съответните планове за защита при бедствия по заповед на областния управител, кметовете на засегнатите общини или Директора на РДПБЗН.

При техническа неизправност на Националната система за ранно предупреждение и оповестяване на органите на изпълнителната власт, дежурният по Общински съвет за сигурност оповестява личния състав на общинския щаб по разпореждане на кмета на общината.

Дежурните екипи на РД ПБЗН, ОД МВР, РЦСМП, поддържат постоянна оперативна готовност и работят на непрекъснат сменен режим.

Времето за привеждане в готовност на останалите структури в работно време е 30 минути, а в извън работно време – 60 минути.

**5.2 Ред за активиране на плана:** Със заповедКметът на обшината обявява “Бедствено положение“ за цялата или за част от територията на общината при условие, че се случва, случило се е или има опасност от транспортна катастрофа. При условие, че мащабът на бедствието надхвърля възможностите за справяне с наличните сили и средства на ЕСС на общинско ниво , и са необходими допълнителни ресурси за да могат да бъдат обезпечени дейностите по чл.19, ал.1 от Закона за защита при бедствия, Кметът на засегнатата община може да поиска обявяване на бедствено положение от областния управител. С обявяване на бедственото положение, се въвежда областния план за защита при бедствия и управлението преминава на областно ниво.

Общинският щаб за изпълнение на общинския план за защита при бедствия в засегнатите територии продължава да изпълнява своите функции и задължения, като координацията и управлението на силите и средствата на ЕСС се осъществява на областно ниво от областния управител и щаба за изпълнение на областния план за защита при бедствия.

Искане на допълнителни ресурси се извършва чрез попълване на приложение №6 в приложение №4 СОП към основния план.

**5.3 Определяне на защитни действия:**

* Приемане, анализиране и разпределяне на информацията за мащабите на бедствието;
* установяване на мястото, границите, характера и обема на разрушенията или повредите по сгради и съоръжения, вида на транспортните средства, брой цистерни или вагони с опасни вещества и материали, разхерметизиране и теч на вещества и други, застрашено население, собственик на товара и превозните средства, и други;
* Определяне на маршрутите и възможностите за придвижване на спасителни и медицински автомобили;
* Осигуряване на транспортни коридори за спасителните екипи;
* Преустановяване на движението на влакове и изключване на напрежението в контактната мрежа;
* Установяване броя на пострадалите;
* Установяване на наличието на опасни химични вещества, радиоактивни източници, опасни товари, взривоопасни концентрации;
* Преустановяване на движението на пътни превозни средства и пренасочването им по обходни маршрути;
* Ограничаване на достъпа до мястото на произшествието;
* Извършване на спасителни действия и издирване на пострадали;
* Оказване на помощ на пострадалите;
* Транспортиране на пострадали до лечебни заведения;
* Евакуация на населението при необходимост;
* Извършване на тампониране и преустановяване на течове на опасни вещества;
* Изтегляне на вагони от авариралата композиция на безопасно разстояние;
* Претоварване на вещества и материали от авариралите вагони или пътни превозни средства и преместването им на безопасни разстояния- при необходимост;
* Организиране разпознаването на загинали и уведомяване на роднините;
* Организация по извозване на пътници от пътни превозни средства и влакове;
* Вземане на проби и оценка на годността на водоизточниците и хранителните продукти- при необходимост и опасност от замърсяване;
* Извършване на замервания параметрите на въздуха;
* Охранителни мероприятия;
* Осигуряване на населението с вода, хранителни продукти и вещи от първа необходимост;
* Извършване на дейности по разчистване и възстановяване на движението;
* Периодично информиране на населението за бедствието и даване на препоръки за поведение;
* Деконтаминация и медицински прегледи на спасителните екипи.

**5.4 Предупреждение и оповестяване на населението:** В приложение №2 към чл.18, ал.3 от Наредбата за условията и реда за функциониране на Националната система за ранно предупреждение и оповестяване на органите на изпълнителната власт и населението при бедствия и за оповестяване при въздушна опасност, транспортна или ЖП катастрофи не са включени като основен вид опасност, но при транспортна или ЖП катастрофи с опасни товари и при наличие на опасност за населението от химическо замърсяване, може да се извърши предупреждение чрез Националната система за ранно предупреждение и оповестяване и регионалните медии.

За територията на общината се подава акустичен сигнал от електромеханичните сирени без речева информация. Предприемат се действия за допълнително оповестяване чрез мегафони и/или автомобили с високоговорители на РДПБЗН Разград, ОД МВР Разград и общинските администрации.

Информация за характеристиките, прогнозата и мащабите на бедствието, указания за поведение и действие на населението се подава и чрез регионалните оператори на радио и телевизионни програми, както и чрез радиотранслационните възли в населените места.

Отговорникът за публична информация към Общинския щаб за защита при бедствия, организира предоставянето на информация за населението чрез медиите за мащабите на бедствието и предприетите мерки от изпълнителната власт и Единната спасителна система.

**5.5 Изпълнение на защитни действия:** Повечето защитни действия се прилагат едновременно съобразно обстановката, решенията на Общинския щаб за защита при бедствия и ръководителя на операциите.

|  |  |
| --- | --- |
| **ДЕЙСТВИЯ** | **ОТГОВОРНИ СТРУКТУРИ** |
| Приемане, анализиране и разпределяне на информацията за мащабите на бедствието. | Национален координационен център за безопасно движение по пътищата, ЕЕНСП 112, ОЦ на РДПБЗН, ОДМВР, Ситуационен център на АПИ, дежурни в областен и общински съвети, НК „ЖИ“, „БДЖ - Пътнически превози“ ЕООД и „БДЖ - Товарни превози“ ЕООД., Министерство на транспорта и съобщенията, ИА „Автомобилна администрация“, ИА „Железопътна администрация“. |
| Установяване на мястото, границите, характера и обема на разрушенията или повредите по сгради и съоръжения, вида на транспортните средства, брой цистерни или вагони с опасни вещества и материали, разхерметизиране и теч на вещества и други, застрашено население, собственик на товара и превозните средства, и други. | РДПБЗН, НК „ЖИ“, ОПУ, „БДЖ - Товарни превози“ ЕООД, ОДМВР. |
| Определяне на маршрутите и възможностите за придвижване на спасителни и медицински автомобили. | ОЦ на РДПБЗН, ОДМВР, ОПУ, НК“ЖИ“. |
| Осигуряване на транспортни коридори за спасителните екипи. | ОДМВР. |
| Преустановяване на движението на влакове и изключване на напрежението в контактната мрежа. | НК“ЖИ“ чрез териториалните си структури. |
| Установяване броя на пострадалите. | Ръководител на операциите, „Холдинг БДЖ“, НК“ЖИ“, ОДМВР, кмет на община, ИА „Автомобилна администрация“. |
| Установяване на наличието на опасни химични вещества, радиоактивни източници, опасни товари, взривоопасни концентрации. | Ръководител на операциите, „БДЖ - Товарни превози“ ЕООД., НК“ЖИ“, ОДМВР, кмет на община, ИА „Автомобилна администрация“. |
| Преустановяване на движението на пътни превозни средства и пренасочването им по обходни маршрути. | ОДМВР, ОПУ. |
| Ограничаване на достъпа до мястото на произшествието. | ОДМВР. |
| Извършване на спасителни действия и издирване на пострадали. | РДПБЗН, ОДМВР, доброволни формирования към общината. |
| Оказване на помощ на пострадалите. | ЦСМП, БЧК, РДПБЗН, доброволни формирования, РЗИ. |
| Транспортиране на пострадали до лечебни заведения. | ЦСМП, БЧК, РДПБЗН. |
| Евакуация на населението при необходимост. | Кмет на община, РДПБЗН, ОДМВР, доброволни формирования към общините  Провежда се след заповед на:  кмет на община  областен управител  министър-председателя. |
| Извършване на тампониране и преустановяване на течове на опасни вещества. | РДПБЗН, НК“ЖИ“ чрез териториалните си структури. |
| Изтегляне на вагони от авариралата композиция на безопасно разстояние. | НК“ЖИ“ чрез териториалните си структури, „БДЖ - Пътнически превози“ ЕООД и „БДЖ - Товарни превози“ ЕООД чрез териториалните си структури. |
| Претоварване на вещества и материали от авариралите вагони или пътни превозни средства и преместването им на безопасни разстояния- при необходимост. | РДПБЗН, „БДЖ - Пътнически превози“ ЕООД и „БДЖ - Товарни превози“ ЕООД., Превозвачи на товари, ОПУ, специализирани фирми при специфични вещества. |
| Организиране разпознаването на загинали и уведомяване на роднините. | ОДМВР, Транспортни фирми-собственици на транспортните средства, „БДЖ - Пътнически превози“ ЕООД и „БДЖ - Товарни превози“ ЕООД.. |
| Организация по извозване на пътници от пътни превозни средства и влакове. | „БДЖ - Пътнически превози“ ЕООД, Транспортни фирми-собственици на транспортните средства. |
| Вземане на проби и оценка на годността на водоизточниците и хранителните продукти- при необходимост и опасност от замърсяване. | ОДБХ, РЗИ, „Водоснабдяване Дунав“ ЕООД, РИОСВ-Русе. |
| Извършване на замервания параметрите на въздуха. | РИОСВ-Русе, РДПБЗН. |
| Охранителни мероприятия. | ОДМВР. |
| Осигуряване на населението с вода, хранителни продукти и вещи от първа необходимост. | Кмет на община, БЧК, РДСП. |
| Извършване на дейности по разчистване и възстановяване на движението. | НК“ЖИ“ чрез териториалните си структури, кмет на община, ОПУ, РДПБЗН, доброволни формирования. |
| Периодично информиране на населението за бедствието и даване на препоръки за поведение. | Общински щаб за защита при бедствия. |
| Деконтаминация и медицински прегледи на спасителните екипи. | РДПБЗН, РЗИ, ОДМВР. |

**5.6 Изпълнение на дейности по възстановяване:**

**Редът е разписан в Раздел VI от Плана за защита при бедствия – Възстановяване и подпомагане.**

Организирането, координирането, съхранението и предоставянето на населението на дарения и помощи се извършва от Областния съвет на БЧК със съдействието на кмета на общината.

Неотложните възстановителни работи след бедствие за обектите, общинска собственост, се организират от кмета на общината, съгласно общинските планове за защита при бедствия, а за обектите, държавна собственост – от областния управител и териториалните структури на министерства и ведомства.

Общинския щаб за изпълнение на общинския план за защита при бедствия, на база оценка и анализ на ситуацията, предлага решения за възстановяване на жизнено важни услуги за населението.

|  |  |
| --- | --- |
| **Дейности** | **Отговорни структури** |
| Организиране и разпределяне на помощи от дарителски кампании. | Кмет на община, БЧК, РДСП. |
| Доставка на сглобяеми къщи, фургони и осигуряване на подслон на засегнатите от бедствието. | Кмет на община, РДСП. |
| Извършване на оценка на щетите. | Кмет на община, РДСП, собственици на инфраструктура. |
| Лечение на пострадали. | Болнични заведения, МЗ. |
| Осигуряване на медикаменти и консумативи. | Болнични заведения, МЗ, РЗИ. |
| Оказване на психологична помощ и психосоциална подкрепа на пострадалите и на спасителните екипи. | БЧК, РЗИ, ОДМВР. |
| Оценка на годността на водоизточниците и питейната вода; замервания на въздуха и изследване на почвите -при необходимост. | РИОСВ-Русе, РЗИ, „Водоснабдяване Дунав“ ЕООД. |
| Осигуряване на обществения ред. | ОДМВР, частни охранителни фирми при необходимост. |
| Осигуряване на хранителни продукти, вода и продукти от първа необходимост. | Кмет на община, БЧК, РДСП. |
| Извършване на дейности по разчистване и възстановяване на движението на железопътния или автомобилния транспорт. | НК“ЖИ“ чрез териториалните си структури, ОПУ. |
| Извършване на дейности по възстановяване на увредени обекти и съоръжения от инфраструктурата. | НК“ЖИ“ чрез териториалните си структури, ОПУ. |

**6. Организация и разпределение на отговорностите:**

**6.1 Основни части на Единната спасителна система:** Предприемат незабавни действия по изпълнението на плана.

**6.2 Кметът на община Разград:**

* Организира и ръководи защитата при бедствия на територията на общината;
* Организира, координира и провежда превантивни мерки за недопускането или намаляването на последиците от бедствия;
* Създава организация за ранно предупреждение за бедствия;
* Планира в проекта на общинския бюджет финансови средства за защита при бедствия;
* създава със заповед общински щаб за изпълнение на общинския план за защита при бедствия и за взаимодействие с щабовете по чл. 62а, ал. 2, чл. 63, ал. 2 и чл. 64, ал. 1, т. 10 от Закона за защита при бедствия/ЗЗБ/;
* Със заповед определя ръководител на операциите;
* Осигурява фургони за живеене, сглобяеми къщи или палатки, ако не разполага с резервни жилища по чл. 45 от Закона за общинската собственост;
* Организира и координира предоставянето на възстановителна помощ на населението при бедствия и оказва съдействие на органите на Агенцията за социално подпомагане при извършване на анкетата по чл. 55, ал. 3 от ЗЗБ;
* Организира и контролира извършването на неотложни възстановителни работи при бедствия.

**6.3 Общинския щаб за изпълнение на Общинския план за защита при бедствия и за взаимодействие с щабовете по чл. 62а, ал. 2, чл. 63, ал. 2 и чл. 64, ал. 1, т. 10 от ЗЗБ извършва:**

* Анализ и оценка на обстановката при бедствие;
* Предлага на кмета на общината за одобрение решения относно необходимия обем и ресурсно осигуряване на спасителни и неотложни аварийно-възстановителни работи за предотвратяване, ограничаване и ликвидиране на последствията от бедствието и за подпомагането на засегнатото население;
* Осъществява контрол по изпълнението на задачите и мерките за овладяване на бедствието;
* Информира чрез медиите населението за развитието на бедствието, за предприетите действия за неговото ограничаване и овладяване и за необходимите предпазни мерки и действия;
* докладва на кмета на общината за хода на провежданите защитни мероприятия;
* В зависимост от мащабите на последиците от бедствието, кметът на общината може да възложи на членове на общинския щаб, изпълнението на определени допълнителни функции по планиране и логистика.

Общинският щаб за изпълнение на общинския план за защита при бедствия осъществява дейността си в гр. Разград, ул. „Бели лом“ №37а в зала 308 на 3-ти етаж, а при необходимост, в сградата на РД ПБЗН Разград или друго място, определено съобразно обстановката.

**7. Ръководство и координация:**

**7.1 Ръководител на операциите:** Определя се със заповед на Кмета на общината.

Осъществява взаимодействието и координацията между частите на единната спасителна система, участващи в изпълнението на дейностите при транспортни катастрофи. Притежава необходимата експертиза и опит.

В зависимост от обстановката и необходимите неотложни дейности се определя представител на кое ведомство да е Ръководителят на операциите. Ръководителят на операциите организира и контролира изпълнението на одобрените решения на Общинския щаб за изпълнение на Обшинския план за защита при бедствия.

При провеждане на спасителни и неотложни аварийно-възстановителни работи има право да:

* забрани или ограничи влизането на лица в района на бедствието;
* нареди временно извеждане на лица от района на бедствието;
* разпореди незабавно извършване или спиране на строителни работи, теренни преустройства или разрушаване на строежи или части от тях с цел предотвратяване или намаляване на негативните последици от бедствието;
* поиска от юридически или физически лица предоставяне на помощ в съответствие с възможностите им;
* създаде щаб на ръководителя на операциите с представители на участващите екипи от единната спасителна система;
* раздели района на бедствието на сектори или на участъци, да определи техни ръководители, да им възлага задачи, както и да разпределя сили и средства за тях.

**7.2 Оперативен център на РД ПБЗН:** Осъществява координация на съставните части на единната спасителна система:

* Приема и оценява информацията за бедствието;
* Уведомява компетентните съставни части на единната спасителна система и координира по-нататъшната дейност.
* Извършва ранно предупреждение и оповестяване на органите на изпълнителната власт, съставните части на единната спасителна система и населението;
* По искане на ръководителя на операциите организира включването на предвидените в плановете за защита при бедствия съставни части на единната спасителна система, както и допълнителни сили и средства.

**8. Събиране и обмен на информация за бедствието:** Оперативният център в РДПБЗН Разград приема и оценява информацията за обстановката при транспортна катастрофа. Получената и предадена гласова информация в и от оперативния център се записва и архивира с възможности за последващо прослушване.

В зависимост от мащаба и последиците от бедствието, периода на събиране и обобщаване на информацията е на всеки 1 час, а при необходимост по-често. При нормализиране на обстановката периода може да удължи на 2 пъти дневно. Данните се предават в Общинския щаб за защита при бедствия.

Предаването на информацията на национално ниво се извършва съгласно стандартна оперативна процедура.

Информацията в ОЦ на РДПБЗН Разград се получава от:

* Приетите информация и сигнали, подадени от населението на ЕЕНСП 112 Районен център Русе и Националния оперативен център на ГДПБЗН;
* Национален координационен център за безопасно движение по пътищата;
* Министерството на транспорта и съобщенията;
* Ситуационен център на Агенция Пътна инфраструктура;
* Областно пътно управление Разград;
* НК „Железопътна инфраструктура“-ръководители по движението на влаковете, началници на гари и други;
* ИА „Железопътна администрация“;
* ИА „Автомобилна администрация“;
* Информация и сигнали от дежурните по общински съвет за сигурност в общините;
* Информация и сигнали от дежурния в областния съвет за сигурност;
* Информация от дежурния в ОД МВР Разград;
* Информация от ръководителя на операциите и екипите в мястото на намесата;
* Свидетели, потърпевши и други.

**9. Комуникации:** Наличните средства и възможности за комуникация в областта са директните телефонни връзки, мобилните телефонни връзки, радио връзки и интернет. Предприятията, осъществяващи електронни съобщения, са длъжни да съдействат на МВР за осъществяване на комуникациите при бедствия и на Националната система за спешни повиквания с единен европейски номер 112 (чл. 30 от ЗЗБ).

За комуникация се използват и средствата, работещи на работния честотен диапазон на МВР.

При железопътна катастрофа могат да се използват комуникационните връзки на НК „ЖИ“ и „ХОЛДИНГ БДЖ“.

При възможност и при необходимост допълнително могат да се използват средствата за комуникация на таксиметрови и транспортни фирми и други.

**10. Ресурсно осигуряване на плана:**

Финансовото осигуряване на плана се осигурява от Общинския бюджет, държавния бюджет чрез МКВПМС, бюджетите на министерства и ведомства, дарения и други.

Ресурсното осигуряване за изпълнение на дейностите, заложени в плана е дадено в **приложение № 5 към основния план.**

Разчет за храна, вода и продукти от първа необходимост за едно денонощие е посочен в **Приложение №22 към основния план.**